khistorydata/jeongjo-sjw-relations huggingface dataset:
정조 24년
工曹判書李晩秀疏曰伏以臣嘗聞國朝故事朝臣之被論於三司者退伏俟勘不得輒有辨章所以畏公議也尊朝廷也臣於日昨適値事會嚴重牌召屢辱數行陳籲諒非獲已迺蒙聖度天大不加鈇鉞之誅遄許鞶帶之褫恩批累百餘言敷示之諄複誨諭之隆渥藹然如慈父之詔迷子無狀賤臣何以得此雙擎九頓涕汗交零顧臣一言之失有舌莫捫重擔之解於分粗安惟當仰戴洪私俯訟前愆以圖懲艾息補之方而已更何敢抗顔開口重犯無辨之戒哉第於儒臣南竄一事竊有所萬萬懍蹙不遑食息者夫天地普萬物而無心聖人順萬事而無情以我殿下山藪包荒之德至有今者之處分非恕言者也非爲臣地也惓惓聖意亶在於丕變俗習全保世臣十行如綸之音四段臨筵之敎光明惻怛眞可以貫金石而孚豚魚凡今立殿下之庭者孰不惕然而懼怳然而感風行草偃偕底大道而且就國體事面論之其人則經幄論思之臣也其事則官師胥誨之規也其言則發揮四端之善扶植三揖之風也其所論則無才無識不勝任之一銓堂也今乃琅函纔上嚴譴旋下千里炎徼行色倉黃萬有一四方議者竊竊憂歎於以言獲罪則豈不大有累於聖朝明目達聰之義而臣之罪雖萬殞而不可贖矣若又使臣憑恃寵靈拚棄廉愧彈冠拖綬揚揚然出入周行則正所謂小人而無忌憚也雖殿下至仁至慈不之斥黜淸朝士大夫誰肯與之比肩也哉抑臣有區區微懇臣之曩日事只坐平昔不曾於經傳上實下工夫徒以掇拾剽竊之功令習氣倖占科第濫廁淸華近又年紀晼晩職務滾忙漸與童習口耳之業而茫然失去者久矣以至尋常章牘茶飯文字有此妄發貽羞搢紳譏評之來臣方拜謝之不暇而他山攻玉實是臣先病後瘳之機也仕優而學於傳則有朝聞夕死固臣之願倘蒙聖慈曲垂憐憫特許臣優遊散地收拾放心粗窺一斑於學問思辨之功而亦得以避遠榮塗勉守拙規少紓私門集木之憂則天地父母陶鑄生成之澤臣將如何而報也水部新命義當竭蹶趨膺考績有期尤合趁卽磨勘而儒臣未賜環之前無非臣杜門泥首之日坐犯違逋跡涉慢蹇伏地惶隕惟大何是俟玆敢更申短牘仰于崇聽伏乞聖上察臣衷曲之情勘臣前後之罪以全微諒以肅法綱不勝幸甚臣無任云云答曰省疏具悉金履載投疏之時渠所自擬必不至於嶺海而放流之示不與同者日用施爲卽無論巨細輕重各有精義寓焉所以聖人功化其竗入神炳炳朗朗數十條之中先致意更着力於別嫌明微者也金華之銜非不知其地比玉署之章非不知爲體重而名之曰職在論思則凡屬排雲叫閽之事利害從他利害欲言則正言而已今其隔爬之說似嘲似諷於矯俗二字而橫看則如譽道豎看則如毁斥苟有血性之任渠從心從生者脾胃必難定似此口氣似此手段出於故副學之後者亦足以觀其俗予於世道不但爲世臣必欲矯其俗惟予太陽之症亦恐其或欠含蓄而爲害於藏納益懋矯質之方如是也故近日處分之不嫌其喣嚅假借而如水太阿姑靳廓揮大抵今日朝廷毛髮絲毫之無不受病蔽一言曰俗之弊然也儒言而墨行固可惡也亦有間於言行之不儒純墨則豈可因噎而廢食俗不矯則國不乂國不乂則有君有臣之綱之紀皆將視同籬邊束之閣上予之所惓惓必欲矯者亦豈特爲世道世臣地也哉今若爲卿進身處宥履載則刑政之顚例國史必書之野乘當記之寧使卿跡阻軒陛履載三危之竄決難容議所辭宜不允仍傳曰工判批亦言之爲自家自爲地不顧朝體事面者處議誠過矣待開門牌招使之勿辭行公仍行考績
정조 24년
庚申六月初九日卯時上御誠正閣諸承旨持公事入侍時行左承旨李魯春行右承旨鄭尙愚左副承旨徐英輔右副承旨崔獻重同副承旨曺錫中假注書吳淵常呂東植記事官李存秀洪奭周以次進伏訖英輔讀奏廣州留守金思穆狀啓還營事書判付訖魯春等以無公事先退上曰都承旨今日何不入來獻重曰有實病云矣命書傳敎曰都承旨許遞前望單子入之待下批牌招察任命書監察茶時啓辭批答敎曰合啓之時臺諫之以未肅拜爲言者豈可成說乎苟欲懸頉則一番出肅之後謂有實故或實病猶或可也近來新進昧例之類皆以未肅拜爲當然之事豈不可駭乎仍命退承史以次退出
정조 24년
行都承旨曺允大坐行左承旨李魯春坐行右承旨鄭尙愚坐左副承旨徐英輔坐右副承旨崔獻重坐直同副承旨曺錫中坐直注書金啓溫病一員未差假注書金𨩿仕呂東植仕直事變假注書閔哲儒仕
정조 24년
藥房都提調李時秀提調金載瓚副提調曺允大啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 24년
徐英輔啓曰備邊司郞廳來言今日賓廳日次而停朝市相値不得來會云矣敢啓傳曰知道
정조 24년
徐英輔啓曰假注書吳淵常身病猝重勢難察任今姑改差何如傳曰允
정조 24년
吳淵常改差代以金𨩿爲假注書
정조 24년
以工曹判書李晩秀牌不進推考傳旨傳于崔獻重曰更爲牌招
정조 24년
以李㝡源囚單子判付內滯囚可悶考律以公罪區別功議勘放後草記爲良如敎
정조 24년
兵曹口傳政事以洪理燮爲神光僉使
정조 24년
閔台爀以吏曹言啓曰忠淸道都事金文瑞呈狀內矣身以泄痢之症大段添劇時日之內萬無起動之望云平安道都事趙夢璟呈狀內矣身素患痰癖之症當此換節一倍添劇時日內萬無供職之望云身病旣如是沈重則有難强令察任竝改差何如傳曰允
정조 24년
徐英輔以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 24년
徐英輔以司僕寺二提調意啓曰兼內乘洪理燮今日移拜神光僉使矣其代當卽口傳差出而德應房累次奉審無頉過行則循例差代有違定式洪理燮內乘之任今姑仍任以爲久任責成之地何如傳曰允
정조 24년
兵曹口傳政事以田遇聖爲神光僉使
정조 24년
李魯春以義禁府言啓曰時囚罪人李㝡源囚單子判付內滯囚可悶以公罪區別切議勘放後草記事命下矣李㝡源京畿監司徐鼎修狀啓內今月初二日潦雨到處大漲而撥卒之此時徒涉致有此莫重有旨漂失之境萬萬驚駭此與無故見失雖爲不同其在懲後之道宜有別般嚴處當該撥將撥卒自臣營從重勘處計料以地方官言之當時不飭之罪在所不免地方官高陽郡守李㝡源罪狀令攸司稟處罪取考律文則大明律不應爲條有曰凡不應得爲而爲之事理重者杖八十矣李㝡源杖八十收贖而其十代祖石亨佐理功臣云功減一等杖七十以公罪收贖放送之意敢啓傳曰知道
정조 24년
李魯春以義禁府言啓曰平安兵使李儒敬狀啓內神光僉使申義顯爲先罷黜其罪狀令攸司稟處事啓下矣申義顯之代旣定假將而自任所未及上來云依例發遣府羅將所到處拿來何如傳曰允
정조 24년
鄭尙愚以賑恤廳言啓曰各部頹戶摘奸宣傳官書啓四度判付據完少頹多東部字內一戶西部字內三戶南部字內三戶北部字內一戶各錢二兩空石十立完多頹少中部字內二戶東部字內一戶西部字內十五戶北部字內十戶各錢一兩空石五立北部字內無籍四戶各錢一兩空石五立米三斗可矜秩西部字內班戶一戶錢二兩米三斗民戶五戶各錢一兩米二斗南部字內民戶一戶錢一兩米二斗北部字內民戶二戶各錢一兩米二斗合錢五十八兩米二石一斗空石二百四十立參考前例從優題給而其中兩度書啓中互入者京兆別單中已蒙恤典者係是疊受不爲上下之意敢啓傳曰知道
정조 24년
鄭尙愚以賑恤廳言啓曰漢城府民家頹壓別單十一度判付據中部字內完少頹多一戶布一疋東部字內完少頹多七戶二三間中完多頹少五戶各布一疋西部字內全家頹壓一戶全幕頹壓七戶各錢二兩完少頹多三戶二三間中完多頹少一戶各布一疋南部字內全家頹壓二戶各錢二兩完少頹多四戶二三間中完多頹少三戶各布一疋北部字內全家頹壓一戶錢二兩完少頹多四戶二三間中完多頹少一戶各布一疋合錢二十二兩布二十九疋恤典依例分給勿論秩中縣監盧亦依頹多例布一疋一體題給之意敢啓傳曰知道
정조 24년
庚申六月初十日卯時上御誠正閣藥房入診入侍時都提調李時秀提調金載瓚副提調曺允大假注書吳淵常記事官李存秀洪奭周直閣金近淳醫官柳光翼金孝儉李敬培朴春源李惟鑑玄必采諸臣以次進伏訖時秀曰日熱近甚伏未審聖體候若何上曰一樣矣時秀曰寢睡水剌之節若何上曰水剌則稍勝而近以日熱之故頭部背部俱爲沓沓寢睡則全未且項部下衣領所交處生汗粟初則其大如碁子今幾如栗頗有痛勢不得如意讀書永日消遣甚難耳時秀曰醫官入來使之診察何如上曰朴春源進前春源進前診察上曰何如春源曰不過一時暑熱所祟不甚浮高色亦不紅不必深慮而以鳳葉膏傅貼好矣上曰昨日則頗帶紅暈矣時秀曰腫醫在外使之入診何如上曰置之可也時秀曰王大妃殿氣候何如上曰近日微有暑症間値明陵忌辰連進素膳宜進蔘劑而當此暑節不可專事煥補以黃連蔘料參用則似好矣因命光翼進前書出加味香茹飮方文光翼進伏書訖允大讀奏命書榻敎曰王大妃殿進御加味香茹飮一貼自今日製入時秀曰惠慶宮氣候何如上曰一樣矣時秀曰手部屈伸之節何如上曰姑未復常矣上曰吏判初何出仕而又爲引義乎時秀曰今則不必更爲引義云矣上曰右承旨入侍賤臣承命出傳行右承旨鄭尙愚進伏時秀曰方當政月兵判所帶藥院之任不無相妨矣上曰藥房提調金載瓚許遞出榻敎上曰昨見舊完伯卒逝單子甚爲矜惻其病果已沈重而至於斯乎時秀曰已自南營病歸矣上曰耆社之臣近頗凋零再昨年則耆堂爲三十餘人今則餘存者無多矣上曰舊完伯之家三世輔國五世完伯而故重臣趙榮國予在春邸時初爲師矣其地望可合枚卜而不拜相職政與申思喆相似矣予於舊完伯頗加眷注欲於成服之前遣官致酹而今月異於他時故隱卒之敎亦不得爲之矣上曰右副承旨入侍賤臣承命出傳右副承旨崔獻重進伏上曰昨日工判批旨夜深未及照管果已依敎刪改而頒布乎獻重曰自宜其至俗也十八字刪之矣上曰承旨於故相崔興源爲幾世乎獻重曰臣之九世祖矣校書館提調金載瓚所啓校書校理李彦五今已報瓜而本館近有釐弊之事難付生手今姑仍任何如出擧條上曰依爲之時秀曰潦雨連仍江心水甚濁不宜進御御供水姑以含春苑井水代用似好矣上曰然則代用可也時秀曰項部下腫候雖是一時過去之症當於晩後率醫官更爲請診矣上曰徐當獲瘳矣不必更診矣因命退諸臣以次退出
정조 24년
庚申六月初十日辰時上御重熙堂左副承旨入侍時左副承旨徐英輔假注書呂東植記事官金珍恪記注官金景煥以次進伏訖命書榻敎曰王大妃殿進御加味香茹飮自今日限五貼煎入仍命退承史以次退出
정조 24년
行都承旨曺允大坐行左承旨李魯春坐直行右承旨鄭尙愚坐左副承旨徐英輔坐右副承旨崔獻重坐直同副承旨曺錫中坐注書金啓溫病一員未差假注書金𨩿仕呂東植仕直事變假注書閔哲儒仕
정조 24년
曺錫中啓曰去四月朔日次儒生殿講近以講事收議後日次更稟事命下矣何以爲之乎敢稟傳曰後日次更稟
정조 24년
傳于曺允大曰未肅拜兵曹堂上許遞前望單子入之待下批牌招入直
정조 24년
兵曹堂上前望單子入之參知成鼎鎭落點
정조 24년
曺允大以吏曹言啓曰今此景慕宮望祭獻官前承旨閔台爀塡差而時無職名令該曹口傳付軍職何如傳曰允
정조 24년
兵曹口傳政事護軍閔台爀單付
정조 24년
徐英輔以兵曹言啓曰內禁衛將柳命源忠壯衛將張東源俱以身病猝重勢難供職呈狀乞遞宿衛領軍之任不可待其差復竝改差何如傳曰允
정조 24년
獻納吳翰源疏曰伏以臣於月初適作松楸之行濡露之思未忍遽歸薇垣除旨際此復降臣含恩怵義章皇返次將虔宿齋之誠期伸叩謝之忱矣臣之九耋老母夙抱貞痾方當炎溽偶失將攝忽自數昨宛轉添劇連試刀圭尙未收效專却食飮神息凜綴左右扶將無路暫捨玆敢冒入文字仰瀆崇嚴伏乞聖慈俯垂矜諒亟許遞改以便救護千萬幸甚臣於乞免之章不宜更贅他說而臣入來之日得伏見五月三十日筵敎下者縷縷千百言諄複懇摯猗歟大聖人陶甄回斡之至仁盛德有足以貫金石而孚豚魚臣百回莊誦不覺感淚之被面也況其義理之剖判辭旨之嚴正炳若丹靑森於鈇鉞照魅之堯鏡昭肝之禹鼎殆無以過是則環東土數千里被衣冠有血氣者庶皆感奮悛悔感服維新之化共囿大同之域太平萬世實基於玆於乎休哉於乎盛哉惟我殿下之踐位發政二紀于玆矣聖孝貫神明睿學通天人凡厥扶義而明理修道而施敎者可挽三古之盛庶有一變之休而徯志之治尙此悠漠從欲之化迄未耆定我聖上亦嘗惕初志之未酬發中朝之浩慨雖緣俗習之已痼而抑亦由對揚之無人其爲有君無臣之歎當復如何哉今玆洞諭之明敎實是彌綸之大範而特恢山藪之量丕建錫保之極凡今世臣世族孰不感泣攢頌永肩乃心圖酬隆恩而其或膠固之迷見未易遽開漬染之宿習有難遄變則其所以移風易俗回心向善之道有非一朝一夕之所可期也若論其闡大化收成效之方則日前宰臣疏中悠久堅凝四箇字儘是的確之論伏願殿下懋昭虞舜格頑之化匹美周王作人之休使乾健之功無息泰來之運長旺焉且伏念筵本中以愚夫愚婦孰不知矯俗二字爲敎而今日之身在衿紳者尙多混竅之未破黑窣之自在則安可期婦孺之洞知此箇義理也哉載之掌考藏諸史庫之聖意可以百世以俟萬歲永賴臣固欽誦之不暇而雖伏承絲綸之間從當一番敷示之敎世敎之升降實係於玆俗習之挽回亦係於玆牖迷導善之策宜急而不宜緩臣以爲以此筵本一通登諸朝紙頒示八方俾之家講而一戶誦心悅而誠服以爲正世道壹民志之方宜矣臣無任云云答曰省疏具悉回公於諸宰輪示於三司其所知新而維新豈在於筵本之更頒朝紙爾其勿辭救護
정조 24년
庚申六月十一日辰時上御誠正閣諸承旨持公事入侍時行都承旨曺允大行左承旨李魯春行右承旨鄭尙愚右副承旨崔獻重同副承旨曺錫中假注書金𨩿呂東植記事官李存秀洪奭周以次進伏訖允大讀奏江華留守狀啓到任事書判付訖允大曰世子宮節日進獻有待下敎爲之之命而誕辰進獻事體自別何以爲之乎上曰亦爲待下敎爲之可也命書政院日次製述啓辭批答敎曰日字則以十八日爲之處所則臨時更稟也上曰上注書是延興之後乎𨩿曰然矣上曰爾與果川倅爲幾寸𨩿曰爲四寸矣上曰爾之父名爲何字𨩿曰金載奕矣上曰爾之兄弟爲幾人𨩿曰只有兄弟矣上曰從兄弟及再從兄弟幾人乎𨩿曰從兄弟十一人而再從則十八矣上曰延興家長派中在京者誰某誰某𨩿曰宗孫則今直長金胄浴在京者而前校理金銑則自鄕新寓於京又有前監察金載孟矣上曰兵判家則爲第幾派乎𨩿曰臣之高祖兄弟三人而兵判家爲長派矣上曰其次則誰家之派乎𨩿曰第二則臣家之派第三派則居於忠州矣命擧顔敎曰年今幾何𨩿曰三十六矣上曰爾之親試製進之文稍爲草率此後則勿復如是必須致意構成也仍命退承史以次退出
정조 24년
庚申六月十一日午時上御重熙堂右承旨入侍時行右承旨鄭尙愚假注書呂東植記事官李存秀洪奭周以次進伏訖上曰戶判之病近果差勝云耶尙愚曰未得詳聞而近來則似稍勝矣上曰故提學有私藁之錄置者乎尙愚曰爲儒生時私集今皆無之近來或有吟詠之時臣等請錄置而不許云矣上曰前吏判辭疏句語似涉不緊而其所引用亦有汗漫說話果何爲而如是作文云耶尙愚曰觀原疏則大抵擺脫疏章例套故致有此等語矣上曰故相李福源雖非經學從事之人而聽其講說則與經術之士無異矣二直學則稍欲留意於經學而今番疏語則非得意作矣上曰數日之暑甚於昨夏矣尙愚曰果爲極熱而禾穀則善爲長養矣上曰各司褒貶近多開坐處云耶尙愚曰聞多爲之云矣上曰朝臣之善書者漸不如前重臣趙宗鉉之後誰有能之者乎尙愚曰重臣尹師國亦善書而似難與論於筆家矣上曰都承旨筆格果爲何如尙愚曰都承旨則不及於海伯矣上曰海伯則後進中當自任矣仍命退承史以次退出
정조 24년
行都承旨曺允大坐行左承旨李魯春坐行右承旨鄭尙愚坐左副承旨徐英輔坐直右副承旨崔獻重坐同副承旨曺錫中坐直注書金啓溫病一員未差假注書金𨩿仕直呂東植仕事變假注書閔哲儒仕
정조 24년
曺允大啓曰左副承旨徐英輔卽爲牌招何如傳曰允
정조 24년
以工曹參判李義鳳初度呈辭傳于曺允大曰貶坐似難强許遞
정조 24년
有政吏批判書李秉鼎進參判未差參議金羲淳進行都承旨曺允大進以閔台爀爲吏曹參判金熙周爲副校理李義弼爲工曹判書姜彝正爲工曹參判徐龍輔爲內醫提調黃萬齡爲敬陵令柳鎭澤爲忠淸都事校書校理單李彦五仍任事承傳兼喬桐府使單李晩秀
정조 24년
以獻陵直長望筒傳于曺允大曰九品諸窠時仕中拔例擇擬以入以爲仍其窠序仕久任之地
정조 24년
再政以金鐮爲獻陵直長
정조 24년
徐英輔以兵批言啓曰時任統禦使遞付京職事命下而時無相當窠依例付軍職之意敢啓傳曰知道
정조 24년
兵批判書金載瓚參判李益運參議朴奎淳外司貶坐進參知成鼎鎭入直進左副承旨徐英輔進內乘單洪理燮仍任事承傳護軍李文爀副護軍洪樂游吳載紹副司果李根李翼海以上竝單付
정조 24년
吏批三政以韓用龜爲同成均李祖源爲右副賓客李魯春爲尙衣提調鄭尙愚爲司宰提調丁範祖爲觀象提調韓海玉爲靖陵參奉申思贊爲平安都事
정조 24년
四政右賓客單李祖源左副賓客單金載瓚右副賓客單徐龍輔
정조 24년
曺錫中啓曰工曹判書李義弼本職旣已肅謝而兼帶摠管不爲肅謝直爲出去事甚未安推考警責何如傳曰允
정조 24년
曺錫中以弘文館言啓曰新除授副校理金熙周時在慶尙道安東地經筵入番事緊請斯速乘馹上來事下諭傳曰依啓
정조 24년
兵曹口傳政事京畿水使單李晩秀
정조 24년
曺允大以吏曹言啓曰禮賓寺主簿金相离受由過限不上來依例改差何如傳曰允
정조 24년
徐英輔以御營廳言啓曰箭串場內虎囕馬匹事自司僕寺報來矣本廳善放砲手五十名將校領率各別行獵之意敢啓傳曰知道
정조 24년
左議政沈煥之箚曰伏以臣卽伏見傳敎下者以工曹判書李晩秀斥補統禦使矣夫以晩秀特拜吏判者聖志在於矯俗也晩秀之卽爲膺命者出於率敎也其辭疏雖有一語之病若闊看則原無關於世道義理何必苛摘字句張皇抑揚用力侵詆如彼其過耶其端雖微實有霜氷之憂矣我殿下所以嚴處以投畀者是謂聖人之憂深慮遠也顧何與乎一重臣之私義耶雖然重臣之以言者被竄爲難進之端者亦多先輩之已例而淸朝之美事也然而今日諸臣之登筵爲有所重將伸祝崗之忱也則旣蒙體諒於銓地洊承洞諭於疏批而猶爲逡巡若有鐵限然者固未安臣爲重臣惜之也雖然聖朝之政敎時有弦韋今若以重臣之處義過當遽加斥補之典則恐有疑於明示好惡之義而反啓窺覘妄度之弊矣今者左承旨李魯春所奏歷論聖上大定之規模與夫明義一部之義理而仍請收還重臣外補之命者言甚是矣殿下何不卽回轉圜之量仍賜允從之音乎此亦爲闡聖旨而破俗套之一大機會也伏乞聖明特寢工曹判書李晩秀統禦使除授之命以明矯俗之本意焉取進止答曰省箚具悉卿懇除銓與補閫其意一也各適其當是謂矯俗承宣之奏不之允可者自有斟量於使以禮成其美之道卿須諒之仍傳于曺錫中曰此批答遣史官傳諭
정조 24년
庚申六月十二日辰時上御便殿都承旨左承旨左副承旨入侍來待諸臣同爲入侍時行都承旨曺允大行左承旨李魯春左副承旨徐英輔假注書呂東植記事官李存秀洪奭周整理儀軌摠理大臣右議政李時秀整理儀軌堂上水原府留守徐有隣禮曹判書徐龍輔知訓鍊院事徐有大行護軍申大顯金祖淳以次進伏訖時秀等曰昨今日候極熱聖體若何上曰一樣矣時秀曰寢睡水剌之節何如上曰飮食則稍勝而寢睡則連夜不得穩着矣時秀曰去夜果是極熱故臣等亦不得着睡矣上曰予則有暑證故不堪其熱而他人皆以爲熱耶時秀曰日前傅藥之處今果夬復乎上曰鳳葉膏傅貼之後反爲助熱故今則只傅日前所傳之藥矣時秀曰別無添加之節乎上曰從當差可不必爲慮而讀書寫字俱有妨礙長日消遣亦爲難矣時秀曰更令腫醫診察好矣上曰置之時秀曰王大妃殿氣候何如上曰一樣矣時秀曰惠慶宮氣候何如上曰一樣矣上曰慶辰進饌昨年旣以二十日爲之而今二十日亦爲吉辰云欲以此日爲之矣乙卯進饌旣自整理所主管整理所雖罷而儀軌廳尙在故伊後每歲皆令儀軌諸堂入來擧行在卿等可謂伸誠之道而當暑貽勞反爲不安矣今日旣會同故有此召見而二直提學每年參班今獨不入可謂悵然法外相避規免官職卽予所深惡之俗習向日之出而膺命固出於矯俗而廉隅之不可放倒處若又遽然行公則反非矯俗之本意故予亦不復敦迫矣大抵金履載之疏卽丙申後初有之習也予雖衰矣太阿在手敷敎在上率敎在下上下相得臣主俱榮今日規模夫孰不知而渠何敢生心毁劃於敷敎率敎之際乎向筵說話亦有陰腫之喩陰腫之未形現者苟非名醫豈能知之而太陽之下鬼魅莫逃其形則此輩之乘時伺隙敢售舊習於今日朝廷者何異於白日魍魎乎渠若有一分人心決不敢爲此此亦挾官戚而爲之者乎今日卽好日也且以爲世臣之意雖不欲開口索言而匪類幽陰之逕不正可惡之習予亦有聞知者矣向日筵本旣以闡明自明二條分結則予非泛然說去者而仄聽屢日只有闡明之疏尙無一箇自明之疏何也明日以後當以三日爲限如有指嗾金履載之疏者何敢不自明而禮參之疏旣有四款說弊者禮參旣非分數不明之人其疏亦非泛然過去之語則四者之中必有其人渠雖不自明亦豈無自底呈露之時乎三日之內若無自明之疏而予若先一開口則渠輩當至何許境界乎火炎崑岡玉石俱焚安知不累及於多少人乎丙辰冬處分或爲世道之一助而畢竟亦無顯效故亦不復爲之而今若不自明則又不知有何等處分卿等須各出而告諭也時秀曰慶辰在近自入此月以來臣等之所企待仰望者惟是欣慶歡樂之語而已今承下敎實仰聖意之攸在矣上曰此卽歡樂之語也以予三十年規模導率一世俾得咸歸於一統則此豈非可樂之事乎時秀曰前後筵敎皆出於咸底大道欲竝生哉之聖意自今日登筵諸臣轉相告諭則豈無怵然畏懼思所以自生之道者乎上曰金履載之如彼如此姑無論彼之投畀在工判旣有由我之嫌則當之者之逡巡亦似然矣廉隅所在實難强迫當有區處之道矣仍命書傳敎曰弊習成俗雖於法典之所無苟有些利無難冒犯此所以必欲矯俗先從兄弟之鼎銓俾無敢言私重臣出脚出於率敎而未免爲弊俗不率敎者所侵詆不得不嚴辭處分重臣於其後作爲鐵限處義雖甚過矣亦似然矣水部實職觀勢欲爲體諒而今日諸堂來會卽爲所重欲伸祝岡之忱年年以爲例則竝與今日而不爲入來者不可無警飭工曹判書李晩秀統禦使除授使之卽爲謝恩後入侍時任統禦使遞付京職又命書傳敎曰政官牌招開政又命書傳敎曰工曹判書今日政差出待下批牌招貶坐使之限內磨勘仍敎曰統禦使謝恩則今日爲之辭朝則過進饌後當爲之而今旣特補可以參班矣時秀曰臣之兄弟俱叨匪據今日所遭實是過分之爲災而曲諒至此感祝無地矣魯春曰臣於工曹判書李晩秀外補之命竊有區區愚見敢此仰達矣惟我聖上御世出治之規模自有一部明義施諸注措發之絲綸莫不本於明義錄義理洞諭綸音後先闡發而至于今番筵敎尤可見畢盡精蘊矣臣固仰明義錄續編出而原編之義益明今番筵敎出而續編之義益著筵敎中若曰義理非別件物事臣亦以爲講明矯正之方非有別般神奇底道理只從我聖上一初大定之規模講究其隱顯微著之精義打破其潛伏幽隱而已臣於近日明示好惡之聖意益切欽仰而惟玆重臣處分恐未免爲過中之歸重臣不體剖析之聖諭引作一己之曲嫌其所處義殊甚過當而今若遽加斥補之罰則反乃適中其狡僞輩疑亂嘗試之計是豈殿下明示好惡之意而又安知無背馳不率敎之類窺覘覬覦以爲今日處分出於一時鎭安之意而無所關於莫嚴之義理依舊妄度暗地譸張也哉如是而難望其丕變一時偕底大同之域矣伏乞亟加三思收還成命焉上曰督出於銓任矯俗也曲諒於處義亦矯俗也方此比彼四亭八當之謂矯俗而江沱潛漢同歸于海者爲矯俗也撼撓於對揚之重臣固可惡者也彼之投竄由於重臣則重臣之欲爲逡巡不可謂之非矣大抵厥疏外面則難曉莫甚不可遽以丙戌庚寅之已例責之於重臣而今日不爲入來則不可無飭所以有此外補之命而如此然後亦可參班不允出擧條上曰承旨所奏亦果然矣曾聞承旨之所見則自右相伸救之箚亦以爲過云矣魯春曰筵本旣出之後前工判之看作一己之私嫌臣果以爲過當矣上曰在今矯俗之方如承旨之言豈可不嘉奬優容而不當避而避處必欲勉出固矯俗也當逡巡而逡巡處放着一頭此亦矯俗之一端金履載之疏意雖莫掩而辭則未露未可以林溥崔益男之事援以爲例則任他被罪我則揚揚者豈不反有害於廉隅而以近日噂沓背憎之習俗又安知不譸張爲說曰凡係官爵不顧廉恥者始爲矯俗云乎予以鬱熱之症不能進一匙飯而及夫筵語頒示之後食飮頓勝往往盡一器蓋見此筵語者豈無革面革心畏威遠罪之人而訕上怨國喙喙爭鳴之徒亦必多有之矣以近日如睡不醒之俗有此惹言之資思之及此反覺爽然食飮之多進未必不由於是矣時秀曰聖敎昭揭義理至嚴孰敢有訕上怨國之徒而如有此輩則又豈可一刻容貸乎上曰此輩必當次次呈露矣仍敎曰統禦使肅謝前先爲入侍賤臣承命出與京畿水使李晩秀偕入進伏上曰卿於其間反爲久休矣俄者左承旨請還收外補之命而廉隅之毁壞反不得爲矯俗之道故予亦不勉出於卿矣卿疏之引用王述之語果是何故而其下句語又引李貴之事者尤極不緊頃聞承宣言則以其欲稍異於人而反有此病云矣時秀曰臣弟疏語亦非欲異於人也只欲明其本意之非飾讓而已上曰金履載疏中讓者禮之端云者亦不成句語矣辭議之心禮之端也豈可只以一讓字爲禮之端乎以學可曰僞四字對性可曰惡卽是科文覓對之習而僞字惡字之語意本亦不同然在其疏則可謂薄物細故都無足責矣有隣曰其疏句語全不知解釋四端而然矣時秀曰進饌旣以二十日爲定而昨年則諸堂自十六日入來擧行矣今番則何以爲之乎上曰依昨年例爲之也時秀曰昨年則臣旣承下敎只於進饌日入來今番則臣當逐日進詣而處所或有難便矣上曰今年亦只於進饌日入來而間或進詣鑄所好矣龍輔曰饌品器數亦依昨年例爲之乎上曰依此爲之也敎有大曰禁將筋力比前漸勝矣能善睡乎有大曰自非劇熱之時則善爲着睡矣時秀曰禁營殿最自來不少而當午觸熱手書等第不以爲難且無一字之錯誤筋力誠甚好矣上曰禁將顔貌甚好近來將臣中當爲第一矣予嘗以大臣閣臣將臣之畫像作帖以置而近來新除之將臣皆不與焉諸將臣中畫像有無卿其問之而卿之畫像亦是未老時所摸從近更出一本好矣敎時秀曰今日旣已會同卿等早爲出去也俄以三日內必呈自明之疏爲敎矣更思之渠能自現則固爲大善而亦何必使之爲之乎卿等不必出而相告矣然而禮參疏所謂彼固曰蓋必有當着之人渠雖欲不自現得乎若或恃予喣嚅自以爲畢竟無事則將不知至於何境矣仍命退諸臣以次退出
정조 24년
藥房都提調李時秀提調徐龍輔副提調曺允大啓曰庚炎轉甚伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如世子宮氣候何如臣等不任區區下忱敢來問安竝此仰稟答曰知道
정조 24년
王大妃殿惠慶宮中宮殿世子宮口傳問安答曰知道
정조 24년
鄭尙愚啓曰臣尙愚以兼帶司宰監提調今日本監褒貶進去下直之意敢啓傳曰知道
정조 24년
徐英輔啓曰前統制使任嵂謂有身病所佩密符使褊裨替納事甚未安推考警責何如傳曰允
정조 24년
徐英輔以兵曹言啓曰新除授神光僉使田遇聖出繼家母今年七十一歲無他兄弟法不當遠離赴任呈狀乞遞邊將之親年七十無他兄弟者許遞其任載在法典依法典改差其代更爲口傳差出催促下送何如傳曰允
정조 24년
以神光僉使望筒傳于徐英輔曰幺麽鎭將屢改望筒大抵監察科出之規出而有違於當初定式此雖微事事體則未安當該兵曹判書爲先從重推考訓鍊軍器正及副正中擬入其中已經守令人待朔滿直擬堂上事分付
정조 24년
兵曹口傳政事以元永胄爲神光僉使
정조 24년
庚申六月十三日辰時上御重熙堂同副承旨入侍時同副承旨曺錫中假注書呂東植記事官李存秀洪奭周以次進伏訖上曰右副承旨入侍出傳敎賤臣承命出傳右副承旨崔獻重進伏上曰今日司宰監褒坐何處爲之云耶錫中曰處所則未得詳知矣敎奭周曰昨日筵語已爲正書乎奭周曰未及正書矣命書公事判付命退承史以次退出
정조 24년
行都承旨曺允大坐行左承旨李魯春坐行右承旨鄭尙愚坐直左副承旨徐英輔司僕寺進右副承旨崔獻重坐直同副承旨曺錫中坐注書金啓溫病一員未差假注書金𨩿仕呂東植仕直事變假注書閔哲儒仕
정조 24년
曺允大啓曰諸承旨持公事入侍事命下而六房無公事不得入侍之意敢啓傳曰知道
정조 24년
傳于曺錫中曰禮房承旨馳詣宗廟景慕宮奉審摘奸以來
정조 24년
曺錫中啓曰吏曹參判閔台爀旣入闕中不爲肅謝直爲出去事甚未安推考警責何如傳曰亞銓何等重任不爲肅拜而受香古有是否近來三品以下玉堂兩司之差祭者往往有肅拜前進去之謬例每欲嚴飭釐正而近於煩屑姑置之位至亞卿者昧例乃爾此亦朝廷之恥若此則何無入稟請罪而不爲先期改付標又何也承宣銓曹事俱甚駭然竝推考獻官則爲先本職許遞付軍職旣不肅謝則塡祝時職名欲何以書之乎
정조 24년
李魯春以兵曹言啓曰宣部守三薦參上武臣前銜人別取才入格矢數落仕年條居住薦名各其名下懸註以入之意敢啓傳曰知道
정조 24년
禁府啓目神光僉使申義顯原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓當暑滯囚可悶考律區別功議勘放後草記爲良如敎
정조 24년
李魯春以義禁府言啓曰時囚罪人申義顯原情公事判付內當暑滯囚可悶考律區別功議勘放後草記事命下矣申義顯平安兵使李儒敬狀啓內神光僉使申義顯聞其母病極重之報忽於本月初七日不待關文擅離鎭次來到臣營下乞解符印臣以不當如是欲爲科罪則末乃涕泣遑處願乞生前一訣擧措劻勷未知其親病之如何而該鎭雖與江邊稍異邊將如無臣營馳進知委則例不得擅離雖坐罷邊將例爲面看交代符印亦不敢離其身邊今此申義顯之擅離鎭守乞解符印情理雖曰矜憐其毁棄法例壞損事體極爲駭然且關後弊爲先罷黜其罪狀令攸司稟處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣申義顯杖一百收贖告身盡行追奪而其九代祖磼扈聖功臣云功減一等杖九十收贖奪告身四等放送之意敢啓傳曰知道
정조 24년
庚申六月十四日辰時上御便殿左承旨左副承旨入侍時行左承旨李魯春左副承旨徐英輔假注書呂東植記事官李存秀洪奭周以次進伏訖上曰提調入侍出榻敎賤臣承命出與藥房提調徐龍輔檢校直提學李晩秀偕入進伏龍輔等曰日候甚熱夜間聖體調攝若何上曰夜來寢睡全未穩着而日前傅藥處今旣膿潰矣仍命招入醫官白成一鄭允僑成一等承命進前命診察傅藥處敎曰與昨日何如允僑曰毒氣比昨尤減矣上曰然則當傅何藥允僑曰根則無之而膿汁尙未盡出荔芰膏最合於吸出之方矣上曰若傅荔芰膏則能無作痛之慮乎允僑曰無作痛之慮矣上曰潰處猶小更爲鍼破何如允僑曰旣已膿破不必更爲受鍼矣上曰背部又有似此之處今幾數十日且是衣服當着處故頗入麻毒矣仍命允僑等診察敎曰分野則果非緊處而當傅何藥乎允僑曰分野旣歇且是無毒而核則有之似當成膿矣成一曰熊膽膏似合傅貼矣上曰熊膽膏亦似無效矣允僑曰水桃黃是消毒之劑以此藥塗之恐好矣上曰多有頭痛之時背部亦多上氣此皆由於膈火矣龍輔曰王大妃殿氣候何如上曰一樣矣龍輔曰惠慶宮氣候何如上曰一樣矣上曰醫官退去荔芰膏卽爲入之龍輔曰都提調欲爲入來請診而今姑未定矣上曰酬應甚難勿爲入來之意傳之也命書榻敎曰進御加減逍遙散前方中去便香附加升麻二錢玄蔘一錢五分倭黃連柴胡各一錢山梔片芩各七分荊芥穗五分自今日日再製入命書榻敎曰藥房提調徐龍輔許遞仍命退諸臣以次退出
정조 24년
庚申六月十四日午時上御便殿右承旨入侍時行右承旨鄭尙愚假注書呂東植記事官李存秀洪奭周以次進伏訖上曰六曹褒貶皆已爲之乎尙愚曰諸處開坐皆已有日而戶曹亦於昨日爲之云矣上曰各司中未及磨勘爲幾處詳細錄入也仍命退承史以次退出
정조 24년
行都承旨曺允大坐直行左承旨李魯春坐行右承旨鄭尙愚坐左副承旨徐英輔坐直右副承旨崔獻重坐同副承旨曺錫中坐注書金啓溫病一員未差假注書金𨩿仕直呂東植仕事變假注書閔哲儒仕
정조 24년
大殿王大妃殿惠慶宮中宮殿世子宮內閣政院玉堂口傳問安答曰勿爲問安
정조 24년
大殿王大妃殿惠慶宮中宮殿世子宮藥房口傳夕問安答曰勿爲問安
정조 24년
藥房都提調李時秀副提調曺允大啓曰伏未審日間聖體調攝若何寢睡水剌之節亦若何昨日再進湯劑連試傅貼諸節漸臻差勝之慶乎臣等率諸御醫趁早入診詳察聖候更爲議定當進之方爲宜臣等區區下情不任達宵憂慮敢來問安竝此仰稟答曰知道
정조 24년
徐英輔啓曰備邊司郞廳來言今日賓廳日次而上前開拆相値不得來會云矣敢啓傳曰知道
정조 24년
傳于曺允大曰吏兵房承旨持褒貶啓本入侍
정조 24년
兵曹口傳政事以李敬一爲都摠管
정조 24년
徐英輔以都摠府言啓曰都摠管李義弼時無職名令該曹口傳付軍職以爲入直之地何如傳曰允
정조 24년
兵曹口傳政事大護軍李義弼
정조 24년
曺允大以議政府左右相意啓曰今庚申春夏等褒貶當爲等第而領議政李秉模奉命出疆限內不得磨勘之意敢啓傳曰知道
정조 24년
徐英輔以中樞府判府事意啓曰今春夏等褒貶當爲等第而領府事未差限內不得磨勘之意敢啓傳曰知道
정조 24년
曺允大以敦寧府言啓曰府郞廳等今春夏等褒貶等題當爲磨勘而以領事未差不得爲之之意敢啓傳曰知道
정조 24년
曺允大以耆老所言啓曰本所堂上多有身病無參坐之人今庚申春夏等褒貶限內不得磨勘之意敢啓傳曰知道
정조 24년
曺允大以弘文館大提學意啓曰今春夏等本館褒貶當爲等第磨勘而以領館事赴燕限內不得爲之之意敢啓傳曰知道
정조 24년
曺允大以吏曹言啓曰曺所屬司饔院官員等矣今庚申年春夏等褒貶當爲等第而因本院都提調赴燕不得磨勘之意敢啓傳曰知道
정조 24년
曺允大以戶曹言啓曰本曹郞廳及所屬各司官員今庚申春夏等褒貶依例磨鍊以入而平市署因提調有故不得磨勘去秋冬等褒貶時內贍寺因提調有故限內不得磨勘矣今則其時官員多有遷轉難以考績依近例蕩滌何如傳曰允
정조 24년
曺允大以禮曹言啓曰社稷署各陵殿園墓景慕宮本曹郞廳四學童蒙敎官內醫院典牲署東西氷庫東西活人署掌樂院禮賓寺通禮院典醫監圖畫署官員等今庚申年春夏等褒貶等第以入而宗廟署弘文館藝文館春秋館觀象監承文院奉常寺司譯院成均館惠民署東南關王廟官員等褒貶各其司領事都提調提調及堂上有故不得一時磨勘之意敢啓傳曰知道
정조 24년
曺允大以禮曹言啓曰今此本曹春夏等褒貶等第時通禮院官員啓本中一處刀擦之意敢啓傳曰知道
정조 24년
徐英輔以兵曹言啓曰慶尙監司申耆狀啓本道別試武士起送緣由事才已啓下而鐵箭入格彦陽出身權光稱今已上來矣在前嶺南別試武士上來後以其本道入格技藝自臣曹有更試草記之例今亦依此例明日宜薦內禁衛取才時試取何如傳曰允
정조 24년
曺允大以兵曹言啓曰本曹今庚申年春夏等褒貶等第磨鍊以入而曹所屬訓鍊院司僕寺官員等褒貶因各其堂上及提調有故或赴燕不得一體磨勘之意敢啓傳曰知道
정조 24년
曺允大以兵曹言啓曰本曹今庚申年春夏等褒貶啓本中刀擦五處之意敢啓傳曰知道
정조 24년
曺允大以工曹言啓曰本曹郞廳今庚申年春夏等褒貶及屬司尙衣院繕工監掌苑署造紙署瓦署典涓司官員今庚申年春夏等褒貶合七度磨勘以入而屬司繕工監典涓司官員去己未年秋冬等褒貶因該司提調有故限內不得磨勘其時官員亦有遷轉者依近例蕩滌之意敢啓傳曰知道
정조 24년
曺允大以宣惠廳都提調意啓曰本廳郞廳等今庚申春夏等褒貶當爲等第而提調未備員限內不得磨勘之意敢啓傳曰知道
정조 24년
徐英輔以壯勇營都提調意啓曰本營從事官及諸將官今庚申春夏等褒貶磨勘以入之意敢啓傳曰知道
정조 24년
徐英輔以壯勇營言啓曰本營諸將校各哨色頭目軍及統首等今庚申春夏等勤慢磨勘以入之意敢啓傳曰知道
정조 24년
徐英輔以壯勇營言啓曰本營將校軍兵今庚申春夏等勤慢啓本中一處刀擦之意敢啓傳曰知道
정조 24년
徐英輔以壯勇營都提調意啓曰本營哨官今庚申春夏等褒貶啓本中一處刀擦之意敢啓傳曰知道
정조 24년
徐英輔以訓鍊都監言啓曰本局從事官禁松參軍及諸將官等今庚申年春夏等褒貶當爲等第而都提調李秉模奉命出疆限內不得磨勘之意敢啓傳曰知道
정조 24년
徐英輔以禁衛營都提調意啓曰本營從事官及諸將官今庚申春夏等褒貶磨勘以入之意敢啓傳曰知道
정조 24년
徐英輔以御營廳言啓曰今庚申年春夏等褒貶依例磨勘以入之意敢啓傳曰知道
정조 24년
徐英輔以濬川司都提調意啓曰本司都廳及郞廳今庚申年春夏等褒貶當爲等第而臣等俱有故限內不得磨勘之意敢啓傳曰知道
정조 24년
曺允大以義禁府言啓曰今春夏等本府郞廳褒貶等第磨鍊以入而有一字刀擦之意惶恐敢啓傳曰知道
정조 24년
庚申六月十五日辰時上御重熙堂右承旨入侍時行右承旨鄭尙愚假注書呂東植記事官李存秀洪奭周以次進伏訖命讀奏公事書判付訖命書榻敎曰進御白虎湯前方中加石膏二錢五分知母一錢甘草三分一貼更爲煎入仍命退承史以次退出
정조 24년
庚申六月十五日辰時上御重熙堂藥房入診吏兵房承旨持褒貶啓本入侍時藥房都提調李時秀副提調曺允大假注書金𨩿記事官李存秀洪奭周左副承旨徐英輔假注書呂東植一提學金載瓚檢校直提學徐龍輔李晩秀檢校直閣沈象奎直閣金近淳醫官柳光翼金孝儉白成一李敬培鄭允僑玄必采以次進伏訖命書榻敎曰進御加減逍遙散姑爲停止白虎湯一貼煎入時秀進湯劑上進御敎曰此是半劑乎時秀曰然矣上曰夕間又入半劑好矣時秀曰數日日熱尤劇聖體調攝若何上曰一樣矣時秀曰寢睡水剌之節何如上曰與前亦一樣矣時秀曰聞醫官言則頭部背部又有似癤之候下情萬萬焦悶矣上曰頭部則不大段而背部則方欲成膿且有上氣熏熱之症矣時秀曰聖候專是暑症雖不得不進涼劑而逍遙散白虎湯皆有過涼之慮下情不勝悶迫矣上曰此是當劑故不得不連進矣雖在調攝之中就寢前不脫網巾故今亦裝束召接而酬應則甚難矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣命醫官白成一鄭允僑進前敎曰背部當傅何劑乎成一曰杏仁膏加入大黃天花粉傅貼似好矣上曰藥力似太歇矣允僑曰此亦可以消毒而太峻之劑亦難遽議矣上曰根則無之乎成一曰幾盡成膿而根則無之膈火若降則此症亦自快復矣上曰膈上則當仍傅荔芰膏乎允僑曰仍傅似好矣上曰爾等退出製入杏仁膏也時秀曰聖候方在靜攝而藥院夜直只有醫官事體萬萬未安自今日臣等當爲輪直矣上曰何必直宿乎卿則夕湯劑進御後出去而都承旨則入直政院也時秀曰副提調旣直政院則雖不必更請輪直而朝夕問安不可不爲之矣上曰此亦置之也時秀曰非但下忱之抑鬱湯劑進御旣頒朝紙而本院問安尙不爲之則其在事體實不成說矣上曰然則退出問安則當以勿爲問安賜批卿等須早退也時秀曰慶辰進饌時排設當自明日爲之乎上曰從好爲之也龍輔曰聞日官言則十七日爲吉云矣上曰然則以此日爲之亦好矣命時秀等先退仍命允大等開坼褒貶啓本允大等讀奏啓本分書判付訖允大曰卽伏見諸道今春夏等褒貶啓本則慶尙監司申耆平安監司李泰永江原監司南公轍黃海監司徐榮輔忠淸監司金履永守令無一人居下咸鏡監司具㢞守令無一人居中居下殊無嚴明殿最之意諸道道臣竝推考警責何如上曰依爲之出擧條英輔曰卽伏見諸道今春夏等褒貶啓本則平安監司李泰永慶尙監司申耆京畿水使李文爀慶尙左水使金爀邊將無一人居中居下平安兵使李儒敬黃海水使李長喆忠淸水使李顯宅邊將無一人居下殊無嚴明殿最之意諸道道帥臣竝推考警責何如上曰依爲之出擧條仍命退承史以次退出
정조 24년
行都承旨曺允大坐直行左承旨李魯春坐行右承旨鄭尙愚坐直左副承旨徐有聞坐右副承旨崔獻重坐同副承旨曺錫中坐注書金啓溫仕直一員未差假注書呂東植仕事變假注書閔哲儒仕
정조 24년
藥房都提調李時秀副提調曺允大啓曰伏未審夜間聖體調攝若何寢睡水剌之節亦何如傅貼之藥連爲進用而昨夕白虎湯再次進御之後今已經夜背部熱候癤候俱有開利之效漸臻差安之境乎臣等率諸御醫趁早入診詳察聖候議定繼進湯劑爲宜臣等不任達宵焦慮敢此問安竝爲仰稟答曰知道
정조 24년
王大妃殿惠慶宮中宮殿世子宮內閣政院玉堂口傳問安答曰知道
정조 24년
王大妃殿惠慶宮中宮殿世子宮藥房口傳夕問安答曰知道
정조 24년
曺允大啓曰左議政沈煥之爲承候來待矣傳曰入侍
정조 24년
曺允大啓曰時原任閣臣爲承候來待矣傳曰入侍
정조 24년
傳于曺允大曰不爲仕進承旨許遞前望單子入之待下批牌招察任
정조 24년
吏曹口傳政事以李秉鼎爲內醫提調
정조 24년
以承旨房望傳于曺允大曰房仍左副爲禮房右承旨爲軍士房
정조 24년
曺允大以吏曹言啓曰今日本曹開坼坐起時考見京外褒貶啓本則通禮院引儀金思卨以胡不謹愼爲目沃川郡守沈鉁以過是風流謗或由客爲目殷栗縣監李顯道以貽笑胡爲爲目狼川縣監李東萬以謗或過情惠豈沽譽爲目長水道察訪李光斗以更莫沽衒爲目則俱宜置下考而置諸中考豐川府使韓德厚以宜恕檢失爲目文化縣令任希耇以奚信瑣謗爲目靑山縣監申錫老以難免浮謗爲目則俱宜置中考而置諸上考殊無嚴明殿最之意當該磨勘堂上及四道道臣推考警責通禮院引儀金思卨罷職豐川府使韓德厚沃川郡守沈鉁殷栗縣監李顯道狼川縣監李東萬長水道察訪李光斗竝罷黜文化縣令任希耇靑山縣監申錫老竝中考施行何如傳曰允
정조 24년
曺允大以吏曹言啓曰木川縣監禹成謨新昌縣監任尙濂俱以六年窠守令三次居中其不治可知竝依例罷黜繕工監假監役官林炳遠以三十朔窠兩次居中依例罷職何如傳曰允
정조 24년
鄭尙愚以兵曹言啓曰坼見諸道褒貶啓本則慶尙監司申耆啓本中禿用別將姜德弼以姑勉木禁爲目天生別將申宅潤以宜益愼旃爲目南兵使崔景岳啓本中乫坡知僉使成在坤以浮謗奚信爲目羅暖萬戶韓德增以微過宜恕爲目則竝宜置中考而置諸上考殊無嚴明殿最之意各該道帥臣推考警責禿用別將姜德弼天生別將申宅潤乫坡知僉使成在坤羅暖萬戶韓德增竝中考施行平安兵使李儒敬啓本寧城僉使成弘規題目中植字以槇字書之古城僉使秦東運題目中檢字以撿字書之南兵使崔景岳啓本鎭東萬戶李國世題目中銳字以銃字書之小農權管趙台鉉題目中莅字以蒞字書之職姓之下不爲着署忠淸水使李顯宅啓本安興僉使李鎭斗題目中人字以入字書之奏御文字事體至重封啓之際固宜審愼而字劃誤書非止一二俱萬萬未安平安兵使李儒敬南兵使崔景岳忠淸水使李顯宅竝從重推考何如傳曰允
정조 24년
曺錫中以侍講院言啓曰輔德尹光顔旣有只推之命牌招察任何如傳曰允
정조 24년
慶尙監司申耆疏曰伏以臣妄恃慈覆之仁洊犯瀆擾之罪而文辭短拙罔格上天心界隕廓如投深淵竊擬畢展由中之懇更禱體下之澤則不知臣實狀者謂臣猥越雖有知之者莫肯爲臣勸沮臣亦感激恩私怵畏義分百回趑趄至今泯默蓋欲姑俟藥餌之收功以圖涓埃之卒報矣邇來病形有進無退神識之怳惚者轉爲昏沈胃氣之虛冷者遂致嘔泄重以夏濕所祟却添風痹別症滋補之物初未下咽痛楚之聲常不絶口危徵敗兆終必無幸撫念餘生寧不自憐雖然職名尙爾未解則鉅細公務決不宜一向抛置而應接守宰語言失次句檢簿書頭緖莫尋曾在無疾之時猶多負乘之憂況玆淹病之日曷效剸理之責卽當疾聲哀籲恭俟矜諒而間者御藥退下惶悶罔措仍又殿最期迫未敢言私一月二月輾轉挨過虛縻尙云久矣將攝豈少愈哉今則兩事粗幸了當一念惟在釋擔及此不言更待何時大抵內外官職陳章力辭者或因情地之難安亦有私計之相掣而今臣則不然偏蒙庇覆姑免郵失之現發厚竊俸廩且無家累之掛戀前後血懇徒以僨誤之慮將死之鳴而已若或有毫分勉强之勢則豈容不避唐突必要恩遞自速無嚴之科乎疾痛呼父母人之常情也自量凡百依舊是疾痛則悉攄餘蘊屢呼不已者亦常情之所自出也莊助之爲請告環顧無人班超之生入關至願愈急謹又齋沐治疏遞鋪馳聞臣又滿心慙懼爲他日難瞑之恨者受命以後十有九朔風俗之壞敗也民生之凋瘵也無一事懲癉矯革徒將賤疾危劇之狀再三煩叫頑不知止孤負初計益增死罪伏乞聖明俯賜憫憐特許鐫改臣見帶之銜俾重寄毋貽瘝曠殘喘任便調息千萬幸甚臣無任云云答曰省疏具悉卿其勿辭察任
정조 24년
庚申六月十六日辰時上御便殿藥房入診大臣時原任閣臣承候入侍時行右承旨鄭尙愚記事官金啓溫李存秀洪奭周藥房都提調李時秀左議政沈煥之原任直提學徐鼎修檢校直提學徐龍輔李晩秀原任直提學鄭大容原任直閣金祖淳檢校直閣沈象奎直閣金近淳醫官康命吉柳光翼金孝儉白成一李敬培玄必采朴烇以次進伏訖煥之等曰日氣之蒸熱如此昨日湯劑進御之後聖候動靜若何上曰昨服再貼之後面部如粟米之著現者似是熱氣宣散而然矣予於向日因暑症之故服六和湯三貼而入五分蔘矣服一貼已有鼻塞之候二貼以後鼻上又有類癤之症其後仍及於膈上背部故以予意始服逍遙散日再進御已不知爲幾貼而此等事亦難於酬應故只自內煎用朝紙所頒不過再昨之二貼矣逍遙本是涼劑又添入柴連之屬則亦非不及於石膏而昨日白虎湯之議定或意有一分沃焦之功矣初呷之時胃口熱氣顯有浮動之意至再三呷則頃刻乏間熱候上升始自肩皆遍及一身卽服寒冷之物始似少降而今朝則比昨亦稍勝矣時秀曰水剌之節別無所減乎上曰昨朝服白虎湯後又服香薷散又多進冷水之後始食朝飯故熱氣稍下食亦不至全減而大抵熱病能食亦載於醫書蓋以其易於消化而然矣寢睡則今夜顯勝於前日而但睡覺之後口渴頗甚此則昨日以前所無之症矣時秀曰醫官使之診察何如上曰診候則不必爲之令鄭允僑診審背上癤處可也允僑診察後奏曰核氣不甚大矣上曰癤處大體膿少血多似是血分之熱盛而然矣繼進湯劑果已議定乎時秀曰諸醫官皆以爲昨夕熱候似由於藥力之發散而然繼進白虎湯爲宜云朴烇則欲復以逍遙散爲定矣上曰前後所進之劑皆屬氣分如正氣散養胃湯之屬前後所服不爲不多而皆不能得力今則莫如兼治血分之爲好而逍遙散則旣入歸芍雖似有益於血分似不如四順淸涼散之竝治氣血諸醫官中柳光翼玄必采李敬培等使之各陳所見也光翼曰石膏則雖曰涼藥實非峻劇至於大黃則恐不無反傷胃氣之慮矣必采曰石膏比大黃發散之功則較有勝焉大黃則雖無目前顯著者久後則每易爲害矣敬培曰石膏雖寒能淸胃火大黃雖治瘀而本無潤血養血之功赤芍亦是破血之劑臣等之意則反不如白虎之爲當劑矣上曰康命吉之意亦然耶命吉曰諸醫之言俱有意見矣上曰若欲服大承氣之屬則愼重亦可而此則有異於峻劑且此專由於膈間熱火之宿症而近來尤盛者不能疏以達之而然也時秀曰淸涼散則外議尤以爲持難矣上曰予於近日果作何許模樣也毋論大事小事一味容忍凡係酬應邊亦皆漸就疲倦而朝廷之上專不知有畏之一字予之膈火安得不添加乎自卿等須思對揚之方也煥之曰前後絲綸昭揭日星無非至精至微之義而今番筵敎之後尤無一毫餘蘊自今以後雖愚夫愚婦孰不知聖意之所在而又孰敢有異議於其間哉上曰卿亦老矣而向日筵敎亦有自侮人侮之語此亦卿等之自反處也煥之曰誠如聖敎矣人固難每事盡善而如臣無似雖十事中一二事難望其有裨於朝廷安得無人侮之嘆乎上曰予雖否德凡屬義理邊一番秉執之後不容一毫移易今日臣子孰敢生意於背馳角勝之計哉假使予所執有未盡處則寧或使之唯其言莫予違而至於建天地不悖之精義又豈可一任其螮蝀乎書不云乎惟皇作極建極在上協極在下極者卽屋極北極之謂也屋極一建而椳臬扂楔各得其所北極居所而列宿群星無不環拱皇極之建亦猶是也合於此者自當偕底大同而不合於此者當如鷹鸇之逐鳥雀且況義理無二古義理今義理豈可作兩般看則今之所謂假托辛壬義理者果何爲而出也雖以人情天理言之予之所以守辛壬義理者豈或歇後於渠輩乎設使予之講明義理或有不足處在臣子之道猶當以爲親者諱之意只思納約自牖之道況今大明中天凡於此箇義理可謂闡明之無餘蘊則乃欲爲外托陰售之計者果何意思予亦有不欲索言者故一日二日不無示弱之慮而渠輩若欲圖生則豈敢如是梗化而恃頑乎丙辰冬處分雖若無效而不知之中亦不無一分裨益自其後則更不聞此等說話矣今番事則可謂甚於丙辰矣自卿等以下出而相告俾各曉然則庶幾有不罹于咎之效而卿等亦不能如是矣以今日工於窺覘之習俗如或明知予本意之所在則亦豈無革面革心之道乎爲今之宜者能使之革面革心則固爲大善而不然則其中一二人不可不以其罪罪之矣潛伏幽陰之逕締交匪類之狀予豈不知而予若一開口則受傷者不知爲幾何人故姑且含忍則側聽至今尙無一箇自現者渠輩何所恃而乃敢如是也所謂締結者亦非但一處締結而已四面八方奧援陰逕無不暗地交通此亦士大夫之所爲乎予不以士夫待之故亦姑置之而居今之世敢爲如是之習乎某人某處如彼如此之狀予亦有稔聞者則其所明覈而嚴處特一擧措之間耳渠輩尙不知畏乎時秀曰聖敎之截嚴無非爲闡明義理之地而群下之有罪者固當以其罪罪之靜攝中辭氣之過或有妨於節宣之道臣等不勝悶迫矣上曰卿等事亦慨然矣聞此下敎豈可不請指名乎然而予則亦不欲言之矣渠輩謂予喣濡乃敢如是而無論久近畢竟當有決末譬如腫處之成膿予則欲待其自潰而渠輩終不知改則予亦奈何時秀曰日勢已晩湯劑不可不議定矣上曰進御白虎湯依前方一貼煎入出榻敎又敎曰副提調旣未登筵監煎封入也時秀曰自今日臣等當直宿矣上曰不必如是卿等退去再明當相見矣時秀曰聖敎雖如此其在道理事面何可遽然退去乎上曰何必然乎煥之曰臣等焦鬱之情姑捨是事體所在不可不如例直宿矣上曰卿亦明日勿爲入來只於再明入參賀班也時秀曰當此聖候靜攝湯劑連進之時提調不備何以爲之乎命書榻敎曰藥房提調令該曹口傳差出仍敎龍輔曰進饌則當姑退數日爲之以此知悉也命藥房先退命書榻敎曰進御白虎湯停止四順淸涼飮依本方二貼製入又命書榻敎曰進御四順淸涼飮停止自明日加減道遙散依前方一貼式煎入仍命退諸臣以次退出
정조 24년
行都承旨曺允大坐直行左承旨李魯春坐行右承旨鄭尙愚坐左副承旨徐有聞坐直右副承旨崔獻重坐同副承旨曺錫中坐注書金啓溫仕直一員未差假注書呂東植仕事變假注書閔哲儒仕
정조 24년
徐有聞啓曰今六月朔日次儒生殿講依近例以製述試取事命下矣處所何處爲之乎敢稟傳曰今番則都政日爲之處所明政殿月廊爲之以此意令諸生知悉
정조 24년
鄭尙愚以兵曹言啓曰本曹草記嶺南別試武士自臣曹更爲試取事允下矣彦陽出身權光稱以該道試取入格技藝更爲試取則鐵箭三矢俱不得入格抄上法意何等申嚴而本道之初不得廣取精選只以此一人苟充上送而及其更試之時所謂本技全不成樣揆以事體誠甚未安道臣推考當該武士還爲下送何如傳曰允
정조 24년
鄭尙愚以兵曹言啓曰宜薦內禁衛取才時三技以上入格人單子書入之意敢啓傳曰知道
정조 24년
惠慶宮誕日大殿王大妃殿中宮殿世子宮內閣政院玉堂宗親儀賓朝廷二品以上六曹堂上大司諫口傳問安答曰知道
정조 24년
惠慶宮內閣政院玉堂宗親儀賓朝廷二品以上六曹堂上大司諫單子問安答曰知道
정조 24년
鄭尙愚以兵曹言啓曰今六月十八日立秋改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 24년
行都承旨曺允大坐直左承旨徐有聞坐直右承旨洪樂游坐左副承旨韓用鐸坐右副承旨金羲淳坐同副承旨韓致應坐注書金啓溫仕直一員未差假注書呂東植仕事變假注書閔哲儒仕
정조 24년
大殿王大妃殿惠慶宮中宮殿世子宮內閣政院玉堂藥房口傳問安答曰知道
정조 24년
徐有聞以都摠府言啓曰今日入直內三廳武兼禁軍及軍兵等中日習射請出標信傳曰知道
정조 24년
徐有聞啓曰行大司憲李城輔在外執義張至冕掌令李德鉉持平安廷善洪時濟未肅拜掌令權漢緯呈辭監察茶時之意敢啓傳曰知道
정조 24년
傳于徐有聞曰有實病承旨許遞前望單子入之待下批牌招察任
정조 24년
承旨前望單子入之洪樂游韓用鐸金羲淳韓致應落點
정조 24년
傳于曺允大曰藥房入侍
정조 24년
韓用鐸以兵曹言啓曰今六月二十一日二番內禁衛番次而該番將未差之代依例口傳差出何如傳曰允
정조 24년
兵曹口傳政事內禁將李彦忠李昌會閔心爀
정조 24년
庚申六月十九日申時上御便殿藥房入侍時藥房都提調李時秀提調李秉鼎副提調曺允大記事官金啓溫李存秀洪奭周醫官柳光翼金孝儉白成一李敬培李惟鑑鄭允僑玄必采皮載吉以次進伏訖時秀等曰連日未得承候而今筵伏覩聖候有添損之節下情伏不勝驚慮之至目下動靜更若何上曰癤處之已膿與否姑未可知而昨亦達夜苦痛酬應亦難强爲故今日始於臥內召接卿等矣時秀曰熱候則更無升降之漸乎上曰熱候升降猶屬餘事癤處之浮高牽疼殆不可堪矣時秀曰臣等則在外間只認以漸就康復而尙未知玉候之若是添加矣水剌之節何如上曰痛處若是苦劇無處不牽引何以能進食乎時秀曰使醫官輩必須頻頻診察好矣上曰渠輩何以知之傅貼亦無其效矣時秀曰渠輩雖無足取旣無他人則勢將使渠輩診察可知其動靜待令者使之入診何如上曰白成一皮載吉俄已診察使之從所見仰奏也載吉曰今日已有膿意而此專由於暑毒之湧出而然傅貼之藥無出於田螺膏矣上曰日前荔技膏之傅貼似反有害矣時秀曰繼進湯劑當爲議定而前後進御之藥無非涼劑至於癤候內托之功宜用溫補矣上曰以今熱候何可溫補乎淸利則自能補元矣命書榻敎曰進御加減逍遙散三貼製入金連茶一貼煎入時秀曰請診議藥勢不可少緩臣等自今日直宿本院矣上曰何必直宿乎秉鼎曰非但臣等之目下焦鬱其在國體何可不直宿乎允大曰臣等登筵目覩聖候之如此而不爲直宿則其在事體豈不萬萬未安乎上曰予不自愼仰貽惟疾之憂何可爲此張大之擧乎時秀曰聖敎雖如此其在焦迫之下情何可仍爲退去乎上曰然則留宿朝房亦何妨乎酬應甚難卿等姑爲退去可也諸臣以次退出
정조 24년
行都承旨曺允大坐直行左承旨李益運坐右承旨未差左副承旨韓用鐸坐右副承旨金羲淳坐同副承旨韓致應坐直注書金啓溫別入直一員未差假注書呂東植仕直事變假注書閔哲儒仕
정조 24년
藥房都提調李時秀提調李秉鼎副提調曺允大啓曰伏未審夜間聖體調攝若何寢睡水剌之節亦何如傅貼之藥連爲試用而癤候漸臻差安之效牽疼浮高之候比昨益有勝節乎臣等率諸御醫趁早入診詳察聖候議定繼用之方爲宜臣等達宵憂慮下情如灼敢此問安竝爲仰稟答曰知道夜不接目差意姑未知之王大妃殿惠慶宮中宮殿世子宮藥房口傳問安答曰知道
정조 24년
大殿內閣政院玉堂朝廷二品以上六曹堂上大司諫口傳問安答曰勿爲問安王大妃殿惠慶宮中宮殿世子宮內閣政院玉堂朝廷二品以上六曹堂上大司諫口傳問安答曰知道
정조 24년
大殿王大妃殿惠慶宮中宮殿世子宮藥房夕問安答曰知道
정조 24년
韓用鐸啓曰行大司憲李城輔在外執義張至冕掌令李德鉉持平安廷善未肅拜持平洪時濟疏批未下掌令權漢緯呈辭監察茶時之意敢啓傳曰知道
정조 24년
韓用鐸啓曰備邊司郞廳來言今日賓廳日次而朝廷問安相値不得來會云矣敢啓傳曰知道
정조 24년
承旨前望單子入之李書九李益運落點
정조 24년
庚申六月二十日辰時上御便殿藥房入診右承旨入侍時藥房都提調李時秀提調李秉鼎副提調曺允大記事官金啓溫李存秀洪奭周右承旨洪樂游假注書呂東植左議政沈煥之水原府留守徐有隣一提學金載瓚原任直提學徐鼎修檢校直提學徐龍輔李晩秀原任直提學鄭大容原任直閣沈象圭直閣金勉柱金祖淳檢校直閣金近淳醫官柳光翼金孝儉白成一李敬培李惟鑑鄭允僑玄必采以次進伏訖煥之曰昨因藥房所傳伏聞聖候有添加之節下情萬萬焦迫夜來動靜更若何上曰別無減勢矣煥之曰俄承藥房批旨有夜不接目之敎矣水剌之節則果何如乎上曰口味旣不如常時且因牽疼全未進御矣時秀曰牽引之症尙未差勝乎上曰肩背及項部諸處俱皆牽疼難以運動矣時秀曰醫官使之頻頻診察好矣上曰醫官亦皆無所知而皮載吉誠勤可嘉故使之診視矣時秀曰莫重診察只令皮載吉一人爲之事甚未安矣昨亦屢陳而直宿不可不爲之矣聖念之靳許蓋出軫弊而事體所在不可不顧且聖候遄臻天和則雖今日直宿明日撤直有何不可乎煥之曰非但事體之不可不顧議藥診候之節必須直宿然後皆可如誠矣上曰御極二十餘年所不爲之事也且此等事亦有義理存焉予之必不令直宿者豈無意哉煥之曰靜攝時直宿顧何傷於義理乎上曰卿等未知矣秉鼎曰腫癤之候不可不用溫補之劑而旣有熱候難以遽議令諸醫官議定淸補之方恐好矣時秀曰湯劑雖難遽進而元氣之調養全在食補口味雖未如常水剌必須勉强多進實是區區之望矣上曰稍欲酬酢則輒又牽疼夕當更召卿等姑爲退去也時秀曰臣等當留待鑄所矣命書榻敎曰進御加減消遙散金連茶自今日停止命書榻敎曰傅貼三仁田螺膏及木麥飯入之上曰右承旨病勢近果快祛乎樂游曰姑未快祛矣仍命書傳敎曰左承旨右承旨聞有實恙許遞前望單子入之待下批牌招察任仍命退諸臣以次退出
정조 24년
庚申六月二十日酉時上御便殿藥房入侍時藥房都提調李時秀提調李秉鼎副提調曺允大記事官金啓溫假注書呂東植記事官李存秀洪奭周左議政沈煥之水原府留守一提學金載瓚以次進伏訖煥之等曰午間聖體調攝之節若何上曰一樣無減而寒縮難堪時或發熱矣時秀曰終日所進水剌爲幾次乎上曰不過粥上水二次而所進亦不多矣有隣曰癤候之遄臻平復專在於內補而如是少進豈不悶然乎時秀曰托裏散方文俄已書入矣當自今日製入乎上曰諸議以爲如何時秀曰聞是治癤時例用之劑云矣仍命書榻敎曰進御乳粉托裏散一貼製入秉鼎曰溫補之劑旣難遽議而羘汁最有益於淸補之功頻頻進御實爲好矣時秀曰自內局當爲封入伏望進御焉上曰第爲封入也允大曰羘部當自戶曹封進而門限已近當爲留門矣上曰金虎門仍留可也時秀曰聞皮載吉言則若過今夜膿氣快入云矣上曰此則不知之言而大抵渠之勤實甚可佳矣煥之曰必須頻頻診察而傅貼之節亦須屢爲之好矣上曰傅貼之際必須起坐而衣繫亦必親結矣秉鼎曰諸醫之言皆以牛糞灸爲當劑而無論已膿未膿皆爲恰好云矣上曰予意則此非當劑矣有隣曰房中之氣擁鬱太過外氣雖不可入而時或開牕下簾稍令疎通恐好矣時秀曰臣意則水剌之不進最爲萬萬切迫羘汁亦當封進而無論水剌與羘汁必須多進千萬仰祝矣上曰今番腫候專出於熱毒矣秉鼎曰此則例症而今則聖候不可但以癤候言雖以腫候言之亦非輕歇之證矣伏乞另加愼護焉上曰酬接稍久甚爲難矣時秀曰此時直宿尤不可少緩矣上曰何必張大爲之卿等姑爲入宿於萬八門外近處公廨可也煥之曰藥院旣待閤外近處臣亦閣臣也當入宿於鑄所矣仍命退諸臣以次退出
정조 24년
行都承旨曺允大坐直行左承旨李書九坐行右承旨李益運坐直左副承旨韓用鐸坐右副承旨金羲淳坐同副承旨韓致應坐注書金啓溫別入直一員未差假注書呂東植仕直事變假注書閔哲儒仕
정조 24년
藥房都提調李時秀提調李秉鼎副提調曺允大啓曰伏未審夜間聖體調攝若何寢睡水剌之節亦何如乳粉托裏散果已進御而田螺膏木麥飯傅貼之後牽疼之節浮高之候益奏差勝之效乎臣等率諸御醫趁早入診詳察聖候議定繼用之方爲宜臣等區區下情達宵焦灼敢此問安竝爲仰稟答曰知道
정조 24년
大殿王大妃殿惠慶宮中宮殿世子宮內閣政院玉堂口傳問安答曰知道
정조 24년
大殿王大妃殿惠慶宮中宮殿世子宮朝廷二品以上六曹堂上大司諫單子問安答曰勿爲問安
정조 24년
大殿王大妃殿惠慶宮中宮殿世子宮內閣政院玉堂口傳夕問安答曰知道
정조 24년
李益運啓曰行大司憲李城輔在外執義張至冕掌令李德鉉持平安廷善未肅拜持平洪時濟疏批未下掌令權漢緯呈辭監察茶時之意敢啓傳曰知道
정조 24년
庚申六月二十一日卯時上御便殿藥房入診入侍時藥房都提調李時秀提調李秉鼎副提調曺允大記事官金啓溫假注書呂東植記事官李存秀洪奭周左議政沈煥之水原府留守徐有隣一提學金載瓚原任直提學徐鼎修檢校直提學徐龍輔李晩秀原任直提學鄭大容原任直閣金勉柱金祖淳檢校直閣沈象奎直閣金近淳醫官柳光翼金孝儉白成一李敬培李惟鑑玄必采以次進伏訖煥之等曰夜間聖體調攝若何上曰別無動靜矣時秀曰寢睡之節若何上曰全未着睡矣煥之曰羘汁果已進御乎上曰口味甚不甘未能進御矣時秀曰羘汁與水剌俱未進御萬萬焦迫矣口味雖或不適只認以湯劑而進御則可有勉强之道矣煥之曰牛糞灸最爲當劑云臣意則一試似無妨矣上曰此本非成膿之腫只是熱毒之之所結而且因傅貼之失宜漸致添加此正與今春慈宮手部似腫似疔之候一般矣今春用牛糞灸等諸藥而有害無效竟以康命吉之言先灸後鍼而始獲平復今番若的知其已膿則雖今日亦欲受鍼而醫官輩皆不知其膿不膿此爲可悶矣煥之曰受鍼何可輕議乎時秀曰昨夜旣未診察云今日不可不趁早診視矣上曰傅藥之時當令診察矣大抵牽疼之症最爲難堪側臥平臥俱爲妨礙矣秉鼎曰聞皮載吉言膿汁之出殆近一匙而用手按察稍覺柔輭云未知果然乎上曰渠輩何知乎時秀曰只令皮載吉一人診察終涉未安內局醫官中金有濟亦是行醫者云此亦同令診察集衆見而用之則似勝於專任一人矣上曰第先招問也命書榻敎曰進御乳粉托裏散三貼製入傅貼木麥飯入之牛蒡子甘草煎入仍命退諸臣以次退出
정조 24년
庚申六月二十一日未時上御便殿藥房入侍時藥房都提調李時秀提調李秉鼎副提調曺允大記事官金啓溫李存秀洪奭周醫官康命吉柳光翼金孝儉李敬培李惟鑑玄必采朴烇金有濟以次進伏訖時秀曰午間調攝諸節若何上曰浮高牽疼則一樣作苦而症候則寒熱之外神氣有時昏沈若不辨夢覺矣時秀曰繼進湯劑不可不議定醫官等使之診察何如上曰康命吉柳光翼玄必采朴烇使之診脈也命吉等以次診脈後命吉曰脈候度數則均而亦無不足之候雖似浮洪而別無腫熱之著現於脈度者矣光翼曰左右脈三部俱爲均適而臣則前此診候稍久左邊肝脈比前日似稍大矣必采曰脈候似稍大而左右三部均適矣烇曰左脈則調均右脈則乍有沈數之候而熱意不至大段矣上曰熱候則渠輩之言似然蓋寒熱交攻之時只因膈間之氣升而然故熱邊則似稍減矣命吉曰寒熱之候非以腫毒之上攻而然臣則全昧腫候而脈度則不知其爲數矣上曰金有濟便是初入使白成一輩詳諭症候使之仰奏所見也有濟曰以他醫所傳聞之則腫候卽是根腫必先消根然後可以止痛臣意則川烏黃柏赤小豆等分和酒傅貼則可責消毒之效矣時秀曰俄聞醫官所傳則木麥飯之傅貼今日內不過爲六次云此本平順之劑如此而豈易奏效乎秉鼎曰傅貼之藥必須數數換傅然後始有其效矣上曰田螺膏傅貼後根處似有動靜稍久傅置然後藥力可有透入之效矣時秀曰癤處診視然後可議繼傅之方而醫官等皆未得診察云使之頻頻診察何如上曰夕間當令診察矣時秀曰聖候如此而臣等亦未得躬自診視尤益焦鬱矣上曰少休後亦當使卿等同爲診視矣命退諸臣以次退出
정조 24년
庚申六月二十一日申時上御便殿藥房入侍時藥房都提調李時秀提調李秉鼎副提調曺允大記事官金啓溫李存秀洪奭周水原留守徐有隣以次進伏訖上曰癤處今方換傅故召卿等使之診察矣時秀等診視訖奏曰膿汁如許腫處亦不甚堅硬臣等不勝萬幸矣有隣曰湯劑旣不宜於熱候而腫候莫如調補之爲先必用食補然後可有速效口味雖難强進而狀望頻御水剌焉上曰厭進誠可悶矣命退諸臣以次退出
정조 24년
庚申六月二十一日酉時上御便殿藥房入侍時藥房都提調李時秀提調李秉鼎副提調曺允大假注書呂東植記事官李存秀洪奭周以次進伏訖時秀等曰今日則屢次召接夕間諸節更若何上曰膈間熱候升降往來寢睡之後一倍添劇喉渴亦甚矣時秀曰醫官當招入診候矣上曰診候則俄已爲之只令康命吉柳光翼入來議藥也命吉光翼承命進伏光翼曰癤候時發熱自是例症若全無熱意則反不如有熱意此時則不宜進用湯劑且元氣實則外症亦隨以自祛臣意則只以飮食調補而兼以治熱似好菉豆最爲當劑以粥以糜時時進御似好矣命吉曰臣意亦然矣時秀曰臣等俄纔診視伏覩膿汁多出癤處柔輭退而聚首少寬焦迫之忱矣今則自當漸就平復而平復之遲速惟在於水剌進御之多少伏乞勉强多進焉秉鼎曰昨夜所進羘汁以薑汁和進故有口味不適之敎今番則勿用薑汁和鹽封進則其味似甚好矣上曰第須封進也仍敎曰卿等宿於何處時秀曰宿於本營監官廳矣上曰居處能不鬱熱乎時秀曰居處則果爲便好矣仍命退諸臣以次退出